РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/245-19

8. октобар 2019. године

Б е о г р а д

ЗАПИСНИК

49. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 3. И 4. ОКТОБРА 2019. ГОДИНЕ

Седница је почела у 13 часова и 15 минута.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, Станислава Јаношевић, Студенка Стојановић, Јелена Мијатовић, Зоран Бојанић, Снежана Р. Петровић, Ана Чарапић, Александар Стевановић и Горица Гајић.

Седници су присуствовали заменици чланова Одбора: Милимир Вујадиновић (заменик члана Одбора Јелене Мијатовић) и Снежана Пауновић (заменик члана Одбора Новице Тончева).

Седници нису присуствовали чланови Одбора: Томислав Љубеновић, Дејан Николић, Владимир Маринковић, Иван Костић, Војислав Вујић и Здравко Станковић, нити њихови заменици.

Првог дана рада, седници су, на позив председника, присуствовали: др Нада Вигњевић Ђорђевић, проф. др Сања Данковић Степановић, Мирослава Ђошић, Жељко Калаба, Гордана Лукић, др Дијана Марковић-Бајаловић, др Синиша Милошевић, др Вељко Милутиновић и Мирјана Мишковић Вукашиновић, учесници јавног конкурса за избор председника и чланова Савета Комисије за заштиту конкуренције.

На предлог председника, Одбор је већином гласова утврдио следећи

Д н е в н и р е д

1. Разговор са учесницима јавног конкурса за избор председника и три члана Савета Комисије за заштиту конкуренције (број 02-2009/19);

2. Разно.

Прва тачка дневног реда –  **Разговор са учесницима јавног конкурса за избор председника и три члана Савета Комисије за заштиту конкуренције**

На основу члана 203. Пословника Народне скупштине, Одбор је првог дана рада обавио разговор са девет позваних учесника јавног конкурса појединачно. Председник Одбора је сваком од учесника јавног конкурса поставила питања да ли имају да кажу нешто додатно у односу на оно што су навели у поднетој документацији и шта их је мотивисало да се пријаве и да ли су спремни, уколико им Одбор укаже поверење, да у наредном мандату раде савесно, одговорно, професионално, објективно и независно, да чувају независност, аутономност у одлучивању и углед Комисије, на добробит државе, грађана и привреде Србије, у складу са Законом о заштити конкуренције, одолевајући евентуалним непријатним притисцима. Сви учесници на разговору потврдно су одговорили.

**Др Нада Вигњевић Ђорђевић** је рекла да поседује вишегодише искуство у високом образовању, преко двадесет година из области економије и пословања, као и области финансија, банкарства и осигурања. Истакла је да је радила у више институција, преко десет, и да је тренутно више од десет година у државној институцији која се зове "Државни универзитет Нови Пазар" у Новом Пазару. Стручне области наведене у пријави, поткрепљене су уџбеницима који се односе на јавне финансије и на буџетско право, које је написала, будући да се тиме бави неколико година уназад. Навела је дугогодишње радно искуство у "Железари Смедерево", која се звала "Сартид 1913", затим "US Steel", а сада је то је кинеска компанија, где је радила у Институту за привреду. Институти су тада, по закону, били носиоци различитих пројеката. Тада је Институт за металургију, који је био саставни део "Сартида" спроводио неколико пројеката. Један од пројеката је била изградња железаре у Ирану, а радила је и на истраживањима односа цена. У "Сартиду" је остварила искуство које се односи на интерну ревизију, где је била руководилац ревизије. Специфично за ревизију било је да се бавила не само ревизијом финансијских извештаја, већ и ревизијом комерцијалних уговора и ревизијом уговорног поступка, будући да је железара у време санкција на различите начине морала да се довија и да се бави и производњом других производа. Железара" је годинама била расадник добрих стручњака. Имала је радно искуство у спољнотрговинској организацији "Метал сервис", која више не ради. Напоменула је да нема радно искуство у приватним фирмама. Истакла је да завршила Правни факултет у Београду, положила правосудни испит, постдипломске студије на Економском факултету, као и да је одбранила докторску дисертацију на Економском факултету у Крагујевцу. Пријавила се за област права и за област економије.

**Проф. др Сања Данковић Степановић** је доктор правних наука по образовању и редовни професор Београдског унверзитета на Факултету политичких наука. Бави се политиком конкуренције 25 година, и то је навела као основни разлог зашто се пријавила на конкурс. Магистрирала је на рестриктивним споразумима, а три године касније је докторирала на пословним концентрацијама. Истакла је да се од почетка и континуирано до данас бави заштитом конкуренције, и да је, у академском смислу, за учешће на конкурсу, препоручује око седамдесет објављених радова. Била је члан Савета Комисије за заштиту конкуренције у мандату од 2010. до 2014. године, а након тога је, у области права конкуренције активна до данас. Од 2015. године је члан Преговарачког тима за вођење преговара о приступању Републике Србије Европској унији. Истакла је да је, као члан тима, задужена за два поглавља: шест и осам, и да је Поглавље осам: Политика конкуренције и да је остала на терену европских интеграција и политике конкуренције у ширем смислу. Написала уџбеник монографију "Политика и право конкуренције", која је званично категорисана „од изузетног националног значаја“. Унапредила би поступање Комисије и поседује довољно сазнања из европске праксе за унапређење јавне свести о значају конкуренције.

**Мирослава Ђошић** је поднела пријаву за члана Савета Комисије. Навела је да последње три и по године ради у Комисији за заштиту конкуренције и да је последњих годину и по дана на месту руководиоца Сектора за правне послове. Послови Сектора којима руководи су: израда мишљења о нацртима закона и других прописа, заступање Комисије пред судовима, материјално-правна и процесно-правна контрола свих аката из надлежности Комисије и стручна сарадња са другим секторима. Сектор којим руководи је укључен у већину послова из надлежности Комисије. Истакла је да има јасну слику о функционисању Комисије у будућем периоду. Комисија је у претходном периоду изузетно унапредила рад, сада треба одржати ниво и унапредити функционисање што је могуће боље. Дигитална тржишта су нова и мисли да је неопходно да се размотри оснивање сектора који ће се бавити дигиталним тржиштима, где ће радити стручњаци који имају специфична знања која ће помоћи у форензици односно форензичкој анализи доказа који се прикупљају у току поступка. Битна ставка за унутрашњи рад Комисије је едукација млађих кадрова, кроз студијске посете и семинаре. Мора се водити рачуна и о кадровима који у Комисији раде дуги низ година и који представљају стуб стручне службе, и пронаћи начин да се унапреде услови за њихов рад, како не би дошло до одлива кадрова. По њеном мишљењу, мора да се појача сарадња са Републичким секретаријатом за јавне политике и другим државним органима ради достављања што већег броја нацрта закона који би долазили на мишљење што омогућава превентивно деловање Комисије, када може унапред да укаже на могуће проблеме у области конкуренције. Неопходна је сарадња са Министарством правде и Правосудном академијом из разлога што постоји проблем са судовима који врше контролу аката. Мора да се нађе начин унапређења комуникације са судовима који врше контролу одлука Комисије, да се едукују судије да не би долазило до сукоба интереса. Приближавање правила Комисије малим и средњим предузећима је такође важно ради превентивног деловања Комисије. У пракси је примећено да мала и средња предузећа и предузетници често закључују рестриктивне споразуме из незнања, да врло често закључе уговор који је типски и који добију од великог играча на тржишту и сматрају га законитим и то је разлог зашто се према њима предузимају мере. Да би се ово предупредило, обзиром на значај малих и средњих предузећа, сматра да треба да се израде смернице по угледу на смернице Европске Комисије, које би служиле као приручник за законито и дозвољено понашање на тржишту. Сматра да је неопходан активан рад са Правним и Економским факултетима у циљу стварања стручног кадра. Истакла је да је по занимању правник, да је положила правосудни испит, да поседује и диплому Војне академије (била је капетан у војсци од 2012. до 2016. године), била је члан Већа судија Вишег војног дисциплинског суда при Министарству одбране.

У дискусији је изнета су имресија везано за биографију кандидата, посебно што поседује диплому Војне академије и што је била капетан у војсци.

**Жељко Калаба** је рекао да је рођен у БиХ и да је ту завршио основну школу и гимназију, Економски факултет је завршио у Београду, непосредно након школовања се укључио активно раду у привреди. Рано је почео да руководи значајним привредним субјектима у тадашњој СФРЈ. Изнео је да је радио у једном од највећих предузећа у саобраћају где је стекао значајно искуство. Истакао је да је био у прилици да спозна разлике тржишта како је било у тадашњој земљи и тржишта у развијеним Европским земљама, обзиром да је постојала интензивна сарадњу и са развијеним земљама Европе тада. Изнео је да због ратних дешавања дошао у Београд и да је наставио је да се бави пословима у привреди. Рекао је да је своје послове обављао савесно без изузетка. Последњих година је запослен у Агенцији за реституцију истакао је да је то била друга прилика да сагледа институциони оквир која је значајан за рад независне агенције каква је Агенција за реституцију. Рекао је када би био у прилици да се ангажује у Комисији да би настојао да максимално појача сарадњу са академском заједницом, и такође би се ангажовао на едукацији учесника на тржишту потрошача, да се створи институционални оквир те сарадње у једном и другом сектору.

**Гордана Лукић** се пријавила за члана Савета Комисије за заштиту конкуренције из области права. Једанаест година је запослена у Комисији на различитим радним местима и тренутно је на месту руководиоца Сектора за испитивање концентрација. У једном периоду је била члан Савета Комисије. Право и политика конкуреције су од изузетног значаја за све реформске процесе, за инвестиције, за потрошаче, за отварање нових радних места. За ову област се заинтересовала у периоду када је била помоћник министра трговине за међународну сарадњу, када је била задужена за спровођење активности у процесу приступања ЕУ и за хармонизацију прописа. Тада је наша обавеза била да донесемо Закон о заштити конкуренције. Закон је хармонизован са прописима ЕУ и усклађен са Законом о заштити потрошача и Законом о трговини. У последњих неколико година Комисија има узлазну путању и достигла је фазу зрелости. Започет је рад на изради новог Закона о заштити конкуренције и интензивиране су активности на промовисању политике и права заштите конкуренције. Истакла је да треба радити на унапређењу законодавног оквира и да може да пружи допринос у изради новог закона. Потребно је да се учесницима на тржишту приближе правила конкуренције. Велике компаније, нарочито иностране, у прилици су да имају своје програме усаглашавања пословања са законодавством, са прописима и са правилима, што није случај са домаћим компанијама, а нарочито са малим и средњим предузећима. Са једне стране потребна је израда смерница и упутства, а са друге стране појачана активност усмерена ка њима. Треба посветиту пажњу и другим секторима, прописима и политикама који такође морају бити усаглашени са правилима заштите конкуренције.

Чланови Одбора су Гордани Лукић поставили питање да ли мисли, ако би била изабрана за члана Савета, да би имала више ширине и могла више да допринесе унапређењу рада Комисије. Гордана Лукић је одговорила да је на месту на коме је, имала увек одличну сарадњу и са колегама који раде у Сектору и са претпостављенима. Са председником Комисије и члановима Савета Комисије је имала корисну обострану и задовољавајућу сарадњу. У току претходних шест месеци, у Сектору је израђено сто одлука, и то не би било могуће без добре и конструктивне атмосфере и сарадње. Изнела је да је, када је реч о позицији члана Савета, позиција члана Савета у хијерархији виша у односу на стручну службу. Чланови Савета и председник Комисије имају више могућности да усмеравају политику и развој права заштите конкуренције. Позиција члана Савета пружа могућност обраћања јавности и учесницима на тржишту, као и креаторима других секторских политика.

**Др Дијана Марковић Бајаловић** се пријавила за председника Комисије и за члана Савета Комисије за заштиту конкуренције из области права. Бавила се правом конкуренције и у теоријском и у практичном смислу. Деведесетих година је радила на Институту за упоредно право на одређеним пројектима за тадашње Министарство трговине, и тада се заинтересовала за област конкуренције за коју су потребна и правничка и економска знања. Почетком 2000. године, формирана је Антимонополска комисија при савезном Министарству трговине које је тада помагало да се ураде први критеријуми за утврђивање доминантног положаја. Учествовала је у Радној групи за писање првог Закона о заштити конкуренције. Била је члан Савета и председник Комисије у периоду од 2007. до 2010. године. Након тога је наставила и теоријски и практично да се бави правом конкуренције. Има велики број објављених радова. Када је реч о практичном искуству, без обзира што након 2010. године није била члан Савета Комисије, наставила је да ради на међународним пројектима. Посебно је поносна што је као европски експерт, кога је одабрала ЕУ, учествовала у имплементацији пројекта у БиХ и недавно у Грузији. Разноврсно искуство у раду у Комисији и изван Комисије јој је омогућило да сагледа како и на који начин треба да се развија право конкуренције, као и шта је то што би требало поправити и шта би требало унапредити. Највећи број проблема долази због тога што право конкуренције не може довољно добро да се формулише правним нормама. Када се чита Закон није најјасније шта је дозвољено, а шта је забрањено, што многим привредницима ствара проблеме и што су често изненађени и затечени када Комисија за заштиту конкуренције покрене поступак. Без обзира што од 2010. године није била члан Савета Комисије, пратила је рад Комисије колико је било могуће. Било је успона и падова. Последњи састав Комисије донео је приметно побољшање. Нагласила је да је подстакло да се пријави на конкурс јер сматра да је потребно унапредити правни оквир за примену права конкуренције. Недостаје разговор о заштити конкуренције у јавности, који омогућава се шира јавност упознаје са циљевима заштите конкуренције и правилима о томе шта је дозвољено, а шта је забрањено понашање на тржишту. Потребно да Комисија једном годишње направи план својих активности, као и да се фокусира и унапред дефинише области делатности у којима ће деловати, односно где је конкуренција највише угрожена, јер Комисија има ограничене капацитете и не може довољно да се посвети свим областима привредног живота.

Дијани Марковић Бајаловић је постављено питање који модел се у другим државама у пракси најбоље показао, а који би могао да се примењује у Србији, имајући у виду њено искуство као међународног експерта у области заштите конкуренције. др Дијана Марковић Бајаловић је истакла да није за модел према коме се одлучивање потпуно препушта судовима. Мисли да је најкорисније да се Комисија фокусира на најважније случајеве, да буде ослобођена поступака неважних за конкуренте. Комисија има велики број иницијатива и потребно је да издвоји најважније у којима ће да води постук. Случајеви који за Комисију нису најважнији, треба да имају могућност да пред судом остваре своја права, као што ради и Европска Комисија. Имала је прилике да се упозна са француским моделом, где су унутар Комисије учињена побољшања у смислу да је раздвојено вођење истраге од поступка одлучивања.

**Др Синиша Милошевић** се пријавио за област економије. Истакао је да се заштитом конкуренције бави више од десет година, како научним истраживањима, тако и практичним радом. Тренутно ради као руководилац Сектора за економске анализе у Комисији за заштиту конкуренције. У Сектору којим руководи је израда секторских анализа за одређена тржишта и подршка другим секторима. Удружење економиста који се баве заштитом конкуренције из целог света организује следеће године конференцију у Београду, чему је лично допринео. Очекује се велика посећеност и да ће на конференцији учествовати између 400 и 500 економиста. Завршио је Економски факултет и докторирао уско везано за тему заштите конкуренције. У својој дисертацији је да направио спој између теорије локације малопродајних објеката и заштите конкуренције. По завршетку доктората није стао, спаја теорију и праксу и објављује научне чланке. Истакао је да су то мотиви да се пријави за конкурс. У претходних пет година у Комисији је много тога урађено и треба наставити у том смеру да се одржи политика запошљавања добрих кадрова, као и да се настави са едукацијом запослених.

Синиши Милошевићу је постављено питање какав је рејтинг Комисије за заштиту конкуренције у свету. Одговорио је да је у предходном периоду примедба Европске Комисије била да у раду Комисије нема довољно економских анализа, али у последњих неколико извештаја, рад Комисије је позитивно оцењен. Тренутно не постоји ни једно мерило које Комисија за заштиту конкуренције треба да испуни да би се отворило Поглавље 8, када су у питању преговори са ЕУ. Када је реч о испитивању концентрација, приступа се озбиљно, Сектор испитује концентрације кроз испитни поступак у коме су потребне одређене квантитативне експертизе како би се проценило какви ће ефекти бити уколико дође до спајања предузећа. Много је већи ефекат секторских анализа на промоцију заштите конкуренције. Кроз секторске анализе се прате тржишта, кретање цена указује на поремећаје на тржишту. Посебна пажња се обраћа на секторе који директно утичу на потрошаче. Важно да не дође до поремећаја конкуренције у секторима где су фармација или банкарство, јер директно утичу на потрошаче. Када је реч о рејтингу Комисије, постоје објективне чињенице, од оцене Европске комисије до чињенице да ће следећа велика међународна конференција која окупља тела која се баве заштитом конкуренције бити организована у Београду.

**Др Вељко Милутиновић** се пријавио за место председника Комисије и члана Савета Комисије за заштиту конкуренције. Изнео је податак да је претходни Савет Комисије, од 2010. до 2014. године, један поступак повреде конкуренције спроводио од почетка до краја мандата од четири године, а да садашњи Савет Комисије спроводи неколико годишње. Конкуренцијом се бави од 2001. године, када је магистрирао на универзитету у Бристолу. Докторирао је на Европском институту у Фиренци, који је, по мишљењу многих, најквалитетнија институција за изучавање права ЕУ и права конкуренције. Одбранио је докторат 2008. године пред међународном комисијом, која је предложила да се његова докторска дисертација објави као књига, што је и урадио уз субвенцију ЕУ. Тема је била „Накнада штете у случају повреде права конкуренције“. Ово питање се деценију касније решава на нивоу ЕУ, и треба да дође на ред и у Србији. Пет година је радио на Европском институту. Усавршавао се и као стажиста у Генералном директорату за конкуренцију у Бриселу, главном телу за заштиту конкуренције у ЕУ. 2008. године се вратио у Србију, где је је и даље усавршавао право конкуренције, како у пракси у адвакатској канцеларији, тако и као професор на Универзитету Мегатренд. Држао је бројна предавања и обуке у земљи и иностранству укључујући и обуке Европских судија. Од 2012. до 2013. године је био пост докторант на исту тему, када је радио на интеракцији конкуренције и регулаторног права, конкретно у телекомуникацијама. 2014. године изабран је за члана Савета Комисије за заштиту конкуренције и да је за пет година много научио, стекао поверење и поштовање колега. За председника Комисије или члана Савета, битно је доказано и тестирано знање, стручност и углед. Лично је водио поступке против картела.

На питање како би решио актуелну ситуацију између такси удружења и CAR GO, др Вељко Милутиновић је одговорио да CAR GO није у његовој надлежности. Изнео је да људи из CAR GO стављају предмет у надлежност Комисије наводећи да постоји картел таксиста који је узрочник њихових проблема. Изнео је да проблем CAR GO у прописима на које Комисија за заштиту конкуренције не може директно да утиче, али је негативно мишљење изрекла прошле године и објавила.

**Мирјана Мишковић-Вукашиновић** се пријавила за председника Комисије и за члана Савета Комисије за заштиту конкуренције. У претходном периоду била је члан Савета Комисије за заштиту конкуренције. Похвалила је досадашњи рад Комисије и изразила је спремност да допринесе раду у наредном периоду. У поређењу са прошлим мандатним периодом Комисије, извештај Европске Комисије је сада много бољи. Изнела је да се ради на новом закону који је потребан, јер су кроз рад уочени недостаци и да ће нови закон знатно унапредити рад Комисије.

У дискусији су учествовали Снежана Б. Петровић, Александра Томић, Милимир Вујадиновић, Студенка Стојановић и Горица Гајић.

Првог дана рада, седница је прекинута у 15 часова и 24 минута.

\*

\* \*

**Други дан рада – 4. октобар 2019. године**

Седница је настављена у 13 часова и 10 минута.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, Станислава Јаношевић, Студенка Стојановић, Јелена Мијатовић, Зоран Бојанић, Снежана Р. Петровић, Ана Чарапић, Горица Гајић и Војислав Вујић.

Седници нису присуствовали чланови Одбора: Новица Тончев, Томислав Љубеновић, Александар Стевановић, Дејан Николић, Владимир Маринковић, Иван Костић и Здравко Станковић.

Седници су, на позив председника, присуствовали: Марко Обрадовић, доц. др Милоје Обрадовић, Небојша Перић, др Саша Пешић, Владимир Радић, др Ивана Ракић, др Братислав Станковић, проф. др Бранко Тешановић, Бранислав Цветковић и Данијела Бокан, учесници јавног конкурса за избор председника и чланова Савета Комисије за заштиту конкуренције.

На основу члана 203. Пословника Народне скупштине, Одбор је другог дана рада наставио разговор појединачно са позваним учесницима јавног конкурса. Председник Одбора је подсетила да је претходног дана обављен разговор са девет учесника јавног конкурса према азбучном реду презимена. Троје учесника јавног конкурса је оправдало одсуство због немогућности да се одазову позиву за 3. октобар 2019. године, обавештени су да се разговор наставља и 4. октобра, и позвани, уколико су у могућности, да приступе разговору. Госпођа Данијела Бокан је обавестила службу Одбора да је у могућности да се одазове позиву на разговор, а господин Слободан Ненадовић се извинио што ни другог дана рада није у могућности да присуствује. Господин Саша Јурућ је исказао вољу да повуче пријаву, као и госпођа доц. др Љиљана Станковић и господин Владица Тинтор, па су од стране службе Одбора упознати са процедуром повлачења пријаве. До почетка другог дана рада на седници Одбора, није било повлачења пријава на конкурс.

Као и првог дана, председник Одбора је сваком од учесника јавног конкурса поставила питања да ли имају да кажу нешто додатно у односу на оно што су навели у поднетој документацији и шта их је мотивисало да се пријаве и да ли су спремни, уколико им Одбор укаже поверење, да у наредном мандату раде савесно, одговорно, професионално, објективно и независно, да чувају независност, аутономност у одлучивању и углед Комисије, на добробит државе, грађана и привреде Србије, у складу са Законом о заштити конкуренције, одолевајући евентуалним непријатним притисцима.

**Марко Обрадовић** је подсетио да је пре пет година добио поверење за члана Савета Комисије за заштиту конкуренције. Постојала су велика очекивања, као што је подизање институције, да се учини видљивом, ефикаснијом, ефективнијом, отворенијом и транспарентнијом. Констатовао је да је претходних пет година рада Комисија постигла велики успех, што није само успех руководства које је водило Комисију, а ни само запослених у Комисији, већ је то успех и Одбора за привреду, регионални развој, трговину, туризам и енергетику и Народне скупштине Републике Србије. Да Народна скупштина и Одбор нису пратили рад Комисије, ни извештаји који су оцењивали ову област не би били позитивни на начин како су из године у годину бивали све бољи. Комисија се данас више не упоређује само са комисијама у региону, већ и са комисијама у развијенијим чланицама ЕУ. Комисија је стабилна, просторно је адекватно обезбеђена, кадровски је потпуно оспособљена, отворена, транспарентна и уважена и ван Србије и у оквиру институција Републике Србије. Али, Комисија је прерасла постојећи правни оквир и узела је активно учешће у писању новог закона. Предложио је члановима Одбора изаберу боље, а не лошије кандидате.

**Доц. др** **Милоје Обрадовић** је рекао да је Комисија за заштиту конкуренције независна институција која је у претходних пет година рада постала стабилна и ефикасна институција Републике Србије. Доследно спроводи Закон о заштити конкуренције и извештава Одбор о свом раду. Одбор је извештаје позитивно оцењивао и усвајао. Комисија је позитивно оцењена и од Европске комисије. Од 2014. до 2019. године оцена рада Комисије се кретала од делимичног до благог напретка, а последња оцена ЕК говори да је Комисија за заштиту конкуренције спремна за отварање Поглавља 8. и да нема ни једно мерило које Комисија за заштиту конкуренције треба да испуни да би поглавље било отворено. По оцени Европске комисије, српска Комисија за заштиту конкуренције је лидер на Западном Балкану, а ту спадају Словенија, Хрватска, Босна и Херцеговина, Црна Гора, Северна Македнија и Албанија. Центар заштите конкуренције ће бити Београд, што је велика част за Србију и успех на који треба да буду поносни и Комисија и Народна скупштина. Српска комисија је на време схватила савремени приступ заштите конкуренције и схватила је да је то спој и синтеза конкуренцијског права и конкуренцијске економије. Српска комисија је водила политику заштите конкуренције која је подразумевала заступљеност права, економије, здраве пословне логике и јавног интереса. Што се тиче Комисије, она је ту да допринесе решавању економских проблема. Економски систем је јак колико је јака и Комисија, односно обратно, Комисија је јака онолико колико је економски систем Србије добар. О томе говори и чињеница да Европска комисија изузетно цени рад и залагање српске комисије. Рекао је да уколико добије поверење Одбора и Народне скупштине, оно што жели да унапреди је да уведе планирање активности на заштити конкуренције у наредном периоду. Лествица је високо подигнута, јер се Комисија пореди са развијеним земљама ЕУ у овој области, сарађује се са најефикаснијим комисијама и Европе и света, као што су Русија, Кина, Јапан, Јужна Кореја, Француска, Немачка, Италија, Аустрија. Комисија за заштиту конкуренције је равноправна, иако је мала, има свега 53 запослена, али је сасвим равноправна, добра и међу најбољима. Важно је наставити започете активности, борба против картела и борба против намештања јавних набавки, у сарадњи са државним органима, мора да се настави. Постоји добра сарадња са Владом Републике Србије и са државни органима Републике Србије, независним институцијама и другим регулаторима. Економске анализе анализе тржишта су приоритет у будућем раду Комисије. Важно је да грађани осећају побољшање животног стандарда, због конкуренције која постоји у прехрамбеној индустрији, малопродаји, фармацији и банкарству. Полажу се наде у пројекат Београда као регионалног центра за заштиту конкуренције. Обавештени су сви надлежни органи у Републици Србији, то је државно питање, не само Комисије, економско, политичко и друштвено питање. Што се тиче рада на обуци јавног сектора то је приоритет, посебно на обуци јавних предузећа и сматра се да се ту може више учинити и треба учинити више. Јавна предузећа ће бити фокус да им се помогне да науче ову област и да је знају. Комисија може органски да расте, има административне, институционалне капацитете, озбиљну институцију и сада је то много лакше. Са поносом је истакао да Србија има младу институцију, а има традицију у овој области. Поверење постоји, али га треба још и даље градити. Предвидивост се постиже кроз доследно спровођење закона, као и правна сигурност, како за Комисију, тако за тржишне учеснике. Танспарентност рада Комисије треба и даље задржати, подразумевајући да се води политика заштите конкуренције у складу са јавним интересом и економском политиком земље, уз подршку и тимски рад. Милоју Обрадовићу је постављено питање како се носио са притисцима које је имао, посебно са написима у таблоидима када је расписан јавни конкурс по питању одлука које се односе на функционисање фирме Car Go и отпора таксиста који сада сваки дан блокирају Београд. Милоје Обрадовић је одговорио да постоји одговорност доносиоца одлуке, а у овом случају су чланови Савета Комисије за заштиту конкуренције који доноси одлуке већином гласова, што значи да морају бити три гласа да би се одлука донела. Да би се прихватио ове дужности, човек мора да се носи и са притисцима. Интереси су велики, пошто су и казне велике, тржишни играчи су велики играчи и Комисија је ту да направи равноправну тржишну утакмицу. Истакао је да му је професор који је био председник америчке федералне службе рекао, када су у питању притисци, да само човек који не ради нема притиске. Сви у свом раду имају притиске, да ли је у питању народни посланик, или је министар, или председник Комисије, свако у свом раду трпи одређене притиске свог посла. Одлуке морају бити у складу са законом и јавним интересом, који се мери нижом ценом, бољим квалитетом производа и вишим животним стандардом. Према анализама Комисије за заштиту конкуренције, животни стандард грађана порастао. Свака одлука Комисије мора бити поткрепљена чињеницама и потврђена на суду.

**Небојша Перић** је по занимању је дипломирани правник. Завршио је Правни факулетет Универзитета у Београду. За позицију за коју се пријавио, искуство је стекао кроз праксу у правосуђу, највише у привреди, сарадњу са међународним институцијама, чланством у међународним организацијама из области заштите конкуренције, кроз разне едукације и учешће на конференцијама из те области. На радним местима на којима се до сада радио, посебну пажњу је посвећивао антимонополском ризику, имајући у виду тржишну моћ компанија у којима је до сада радио. Мотив за пријављивање на конкурс је искључиво професионалне природе, јер кроз ту област може да оствари свој професионални напредак. Реч је о једној мултидисциплинарној области, која подразумева комбинацију и права и економије, реч је о области која је стратешки важна за нашу државу, благостање грађана, реч је о различитим гранама, учесницима на тржишту, „case by case“ одлучивањима итд. Комисија за заштиту конкуренције је ове године напунила 13 година свог постојања, први Савет је формиран априла 2006. године. Kада би се Комисија посматрала са тог аспекта у поређењу са неким другим комисијама развијених земаља, могло би се рећи да је то још увек млада институција, младо тело, наравно да то није у негативном контексту. Свака институција своје искуство стиче кроз одрђено време, односно акумулацијом знања кроз што већи број решених случајева. Са тог аспкета, када је реч о српској Комисији за заштиту конкуренције, предстоји дуг пут у смислу акумулације нових знања кроз решавање нових случајева. Изнео је виђење у неколико тачака како види и доживљава даљи развој, односно генезу Комисије. На првом месту је истакао приоритизацију најосетљивијих грана. Неопоходно је направити листу осетљивих грана привреде, које ће бити подложне секторским анализама и секторским студијама, а поготово анализе оних грана дотичу најширу популацију наших грађана, односно самих потрошача. Сматра да је неопходно да се ради на развијању покајничког института који још увек није заживео код нас, због тога што још увек постоје одређене културолошке препреке да се учесници у рестриктивним споразумима тешко одлучују да пријаве друге учеснике у рестритивним споразумима. Када се погледа искуство у другим земљама, види се да је то један од најлакших начина откривања најтежих облика кршења права, односно норми, поготово када су у питању картели. Битно је јасно дефинисати критеријуме на основу којих се покреће поступак. То подразумева јасно дефинисање претпоставке за учињене повреде на основу којих ће се покренути поступак, како се не би дошло у ситуацију да се поступак покрене на основу неких „танких“ претпоставки. Тада долази до тога да се у фази споровођења поступка могу јавити одређени проблеми за завршетак тог конкретног поступка. Неопходно је да се ради на подизању кадровског капацитета институције, која сада има оптималан број запослених, али је неопходно и даље радити на едукацији запослених, било кроз сарадњу са искуснијим комисијама, било кроз одређене пројекте са ЕУ или у сарадњи са домаћом академском заједницом, са академским институцијама и институтима. Такође, битна је едукација привреде, односно едукација учесника на тржишту и јавно заговарање. Суштина је у превентивном деловању Комисије, а не у реактивном деловању, јер искуство говори да се највећи број повреда дешава управо из незнања, односно нехата учесника на тржишту. За то постоје средства која су предвиђена од стране ЕУ, али је добро да се укључи и „домаћа памет“, односно домаћи стручњаци. Сматра да треба водити рачуна, односно радити, на јасним критеријумима за временску приоритизацију предмета и подизање ефикасности поступка. Као што је неопходно да постоје одређени критеријуми за покретање самог поступка, тако је неопходно да постоје јасни кретеријуми за временску реализацију сваког предмета, и самим тим ће и ефикасност спровођења самог поступка бити на вишем нивоу. Према званичним статистичким подацима, поступци које Комисија води, третнутно у просеку трају око 16 месеци. Фокус Комисије у будућем периоду би требало да буде на повредама конкуренције, било да су у питању разни рестриктивни споразуми, хоризонтални и вертикални, или злоупотреба доминантног положаја на тржишту, и то је једна од основних мисија Комисије за заштиту конкуренције у будућности, са посебном фокусом на ценовне картеле, који су практично најтежи облици нарушавања тржишта. За функционисање Комисије и за њено растерећење је добро да Комисија заузима одређено мишљење по свим питањима која јој се постављају, јер ће учесници на тржишту имати могућност да унпаред знају шта је забрањено, односно шта је дозвољено. Оно што даје добре резултате и са чим треба да се настави у будућности су секторске анализе. У случајевима када кретање цена на тржишту или неке друге околности указују да може да дође до нарушавања, ограничавања и спречавања конкуренције, Комисија има овлашћења да спроведе одређене анализе у одређеној грани привреде. Са тог аспекта су секторске анализе добре, зато што могу да се спрведу за одређену грану привреде и да Комисија на основу тих испитивања може да зна да ли постоје евентуално таква понашања која могу значити повреду конкуренције. Са друге стране, секторска анализа која је добро одрађена, значи да ће и поступак који се на основу те секторске анализе отвара бити ефикаснији и бржи, за разлику од ситуација када се поступак покреће на основу анонимних пријава које по природи ствари не садрже чињенице као што садрже секторске анализе. На годишњем нивоу, четири до шест секторских анализа је сасвим довољно. Секторске анализе су јако битне јер треба да се спроводе за оне гране које су најосетљивије, односно које покривају најширу популацију потрошача. Не треба занемарити ни међународну сарадњу коју Комисија треба да има, која се може организовати кроз разне едукације, размену искустава, одржавање заједничких конференција, јер она утиче на квалитет рада Комисије. Важан је ефекат одлука Комисије. Првенствено се мора вратити на изворне тековине заштите конкуренције и смисао постојања заштите конкуренције, а то је обезбеђивање тржишне утакмице за играче на тржишту са крајњим циљем максимизације бољитка, односно добробити крајњих потрошача, тј. грађана. Најбитније за потрошача је ефекат коју одлука коју Комисија доноси има на њих

Небојши Перићу је постављено питање како би унапредио међународну сарадњу Комисије за заштиту конкуренције, имајући у виду његово учествовање у изради неких законских решења која се односе на Комисију за заштиту конкуренције, и чланство у међународној асоцијацији Удружење економиста из области политике конкуренције. У одговору на постављено питање, Небојша Перић је истакао да проширивање и мултилатералне и билатералне сарадње имају значајан утицај на квалитет рада Комисије. Комисија треба да настави сарадњу са међународним организацијама, као што су Светска трговинска организација, ОЕЦД, ЦЕФТА, било да је у питању учешће представника Комисије на скуповима које те међународне ораганизације организују или учествовање у обукама које организације спроводе. Важна је и размена искустава, односно сарадња са регионалним комисијама, европским или изваневропским комисијама. Сарадња може да се одвија у неколико сегмената, у правцу размене искустава, побољшања квалитета у раду Комисије, законодавних оквира, размене одређених искустава, одржавања заједничких конференција и едукација. Апсолутно је спреман да одговорно обавља своје функције уколико му Одбор укаже поверење и да у наредном мандату ради савесно, одговорно, професионално, објективно, независно, одолевајући евентуалним непријатним притисцима на добробит државе, грађана и привреде Србије.

**Саша Пешић** запослен је у Комисији за заштиту конкуренције три године. Магистрирао је и докторирао на Економском факултету Универзитета у Београду у области концентрација и ради на тим пословима у стручној служби. Поносан је што је члан стручне службе и за три године колико је у Комисији је доста научио од старијих колега које имају доста искуства у самом раду Комисије за заштиту конкуренције и надоградио је теоријска знања која је претходно имао у истраживачком раду. Мотив за пријаву на конкурс је наставак даљих спровођења циљева заштите конкуренције и сматра да члан Савета треба да буде објективан, непристрасан, пре свега поштен и ефикасан у свом даљем раду.

**Владимир Радић** је радио у консултанској ревизорској кући, која је тада била најмања фирма која се бавила том врстом услуга у тренутку почетка његовог рада. Била је изложена суровој конкуренцији на том тржишту и борила се за посао са јачима од себе. Следећи искорак у каријери је био одлазак у осигуравајућу кућу која је била гринфилд и која је у том тренутку била најмања осигуравајућа кућа на том тржишту, изложена конкуренцији више од двадесет других осигуравајућих друштава. Затим је био у Управном одбору једне гринфилд банке, која је опет била најмања у том тренутку и започињала своју борбу са драматично снажном конкуренцијом која постоји у банкарском сектору у Србији. Последњих неколико година је запоселн у сектору енергетике, где постоји само један велики наручилац посла и неколико мањих, али постоји конкуренција. Има велико искуство у борби за опстанак на тржишту Србије и познаје добро и позитивне и негативне стране конкуренције, промене и кретања на тржишту. Његово 25-огодишње искуство успешног такмичења са озбиљном конкуренцијом, могло би да допринесе раду Комисије за заштиту конкуренције. Други мотив за пријаву на конкурс је промена, која је увек добро дошла, а трећи мотив за подношење пријаве на конкурс за избор председника Комисије је то што сматра да је председник менаџер, а он се цео радни век бавио менаџерским послом, управљао људима, процесима, увођењем процедура, одабиром кадрова и био на руководећим позицијама, и зато сматра да има капацитет да води тело као што је Комисија за заштиту конкуренције. На првом месту му је позиција председника Комисије, а на другом члан Савета Комисије за заштиту конкуренције. Изнео је да Закон о заштити корупције један од веома квалитетнијих донесен у последње време и сматра да он не треба да се допуњује, јер није показао никакве мањкавости. Изнео је да је добар мандат који је одређен за чланове Комисије на период од пет година, што у толиком периоду може пуно тога да се покаже за друштвено благостање и општу друштвену корист. Пракса у Европи је да се државна помоћ и заштита конкуренције стављају под надзор једног органа и то се у будућности може размишљати о таквим променама. Разговарајући са људима који су дуго у бизнису стакао је мишљење да они нису баш сигурни шта је Комисија за заштиту конкуренције, јавља се неразумевање, несналажење. Објашњавајући шта је циљ Комисије, она треба да служи привреди, општем благостању, али исто тако и да штити и да се бори са они што су негативне појаве у привреди, а њих увек има. Циљ који Комисија треба да има је придобијање јавности. Изнео је да је држава нашла добар баланс између страних улагања и подстицања домаћих субјеката, увек скидајући даље баријере може само да донесе вајду, а не штету. Треба да се настави сарадња са домћаим и јавним коморама које су присутне у Србији и институцијама које су организовале стране инвеститоре, домаће, удружења менаџера. Комисија заслужује подршку, а не подозорење и то је један од задатака на коме би требало порадити. Рекао је да је доста разговарао са младим људима који су углавом били са економских или правних факултета и ретко кога од њих је интересовала конкуренција. Младе људе интересује директан рад у привреди и оно што доноси брзо доста бољи живот, а овај сегмент је превише пипав и осетљив и није нешто што студенте на факултету превише занима. Будућност заштите конкуренције се базира доброј кадровској политици, сарадња са високо школским установама које избацују потенцијалне кадрове је императив Комисије. Треба створити добру сарадњу са високошколским установама широм Србије, створити базу јер без добрих кадрова, с обзиром да мандат траје највише два мандата треба мислити о томе да ће сутра неко доћи и наставити тамо где сте ви стали и добри кадрови су гаранти благостања и економске сигурности сваке земље и то је још један од приоритета. Као четврти приоритет је споменуо простор за унапређење рада Комисије за заштиту конкуренције. Оно што привлачи пажњу мора да буде транспарентно, присутно у јавности на један потпуно здрав начин, не да буде предмет табулоидних објава, да буде јасно емитована информација од стране Комисије зашто се предузимају одређени кораци и у заштити конкуренције, да ли је у питању дуванска индустрија, фармација за коју је јасно да има доминанатан положај. Изнео је да Комисија треба да се бави и кажњавањем и борбом са лошим појавама на тржишту и у том смислу треба бити прилично обазрив, одлуке доносити на исправан начин, треба бринути о имиџу, а никако дозволити да Комисија у неким поступцима и вршењу увиђаја стекне имиџ „шерифовског понашања“.

**Др** **Ивана Ракић** је рођена у Лозници, где је завршила основну школу и гимназију. По занимању је правник, магистар и доктор правних наука. Тренутно је запослена у Комисији за заштиту конкуренције у стручној служби, у Сектору за контролу концентрација. Целокупно стручно и радно искуство у трајању од 12 година је у потпуности стекла истраживањем права конкуренције и европског права. У Комисији је учествовала у бројним поступцима контроле концентрација, од којих је већина била од значаја за привреду Републике Србије. Претходно је радила у Институту за упоредно право у Београду, и као научни радник се бавила упоредним правним истраживањем права конкуренције и права ЕУ. У Институту је прво била ангажована као стипендиста Министарства просвете, науке и технолошког развоја за време докторских и магистарских студија, на пројектима које финансира Министарство просвете. Касније, и у Комисији за заштиту конкуренције, наставила је да се бави научним радом упоредо са радом у Комисији, као спољни сарадник Института за упоредно право у Београду. До сада је објавила више од 40 научних радова, од чега је 35 из области заштите конкуренције и права ЕУ. Значај тих радова потврђује висок проценат цитирања њених радова у другим научним радовима. Од награда које је добијала, издовојила је награду Правног факултета за најбољег студнета на Правосудном смеру факултета. Издовојила је и међународна награду за најбољи академски раду у области права конкуренције за 2019. годину, коју је добила у марту ове године. То је престижно међународно такмичење које организује Институт за право конкуренције са седиштима у Паризу и Њујорку и Правни факултет Универзитета у Вашингтону. Сматра да је то велика част, не само за њу, већ и за Комисију за заштиту конкуренције и Републику Србију, с обзиром да је, у конкуренцији више од шест стотина пристиглих радова, њен рад изабран као најбољи. У раду је указала на богату праксу и искуство Комисије за заштиту конкуренције и оценила рад Комисије као изузетно позитиван, што и сада наглашава и понавља. Напредак Комисије за заштиту конкуренције претходних пет година је изузетан и веома видљив, што се потрврђује не само у спровођењу Закона о заштити конкуренције, већ и у заступању политике заштите конкуренције. Успех Комисије се огледа у броју вођених поступака, донетих одлука и обрађиваних пријава концентрација. Као значајан успех који може да допринесе даљем развоју заштите конкуренције у Србији, истакла је покајнички програм (leniency program, енг.) који је заживео и Комисија ради на промовисању тог програма. На сајту Комисије постоји запис који показује велики успех Комисије, пошто је „покајнички програм“ постојао дужи низ година. Истакла је да је једна од ретких особа, не само у Комисији, већ и у земљи, која се професионално бави заштитом конкуренције, теоријски и практично, с обзиром да је као научни радник наставила да се бави научним радом, а да истовремено ради у пракси на практичним предметима. Ради примера и поређења, у Комсији за заштиту конкуренције се на такав начин праксом и теоријом заштите конкуренције баве господин Милоје Обрадовић, председник Комисије и господин Вељко Милутиновић, члан Савета Комисије за заштиту конкуренције. Поред учешћа на другим семнарима и конференцијама, стажирала је и два месеца у Правном сектору Секретаријата Енергетске заједнице у Бечу, што јој је омогућено од стране Комисије за заштиту конкуренције. Учествовала је у изради закона Републике Србије, Босне и Херцеговине и Црне Горе у циљу усаглашавања са тековинама ЕУ. Стручне квалификације и радно искуство су је мотивисале да се пријави на конкурс за члана Савета Комисије за заштиту конкуренције и сматра да на тај начин може још више да допринесе и успеху и развоју Комисије и бољем и квалитетнијем одлучивању. Стечено искуство у упоредно правном истраживању може да се искористи и у другим предметима, не само у поступцима контроле концентрација на којима ради, већ и другим повредама конкуреције или у leniency program-у који је заживео и треба више да се развија. Сматра да ужива углед непристрасне и објективне личности, с обзиром да је увек савесно и непристрасно радила и одлучивала, а уколико буде изабрана за члана Савета, наставиће да ради на исти начин.

Народни посланици су др Ивани Ракић честитали на едукациијама и могућности напредовања у професионалној области замолили да мало ближе објасни како функционише покајнички програм и и поставили питање шта би се променило када би из стручне службе прешла у орган који управља Комисијом. Др Ивана Ракић је објаснила да покајнички програм постоји и по старом и новом закону, да је заживео у Комисији и да се ради на промовисању програма, према коме се умањује казна учесницима у рестриктивним споразумима који пријаве споразум. Програм који постоји и у упоредном праву, увелико је заживео, и Комисија се угледа не само на праксу ЕУ, већ ради на томе да се још више унапреди. Резултати се виде јер постоје и предмети који су вођени у складу са тим принципима. Као члан Савета Комисије може да да свој максимум, јер се заштитом конкуренције бави и теоријски и практично. Као члан Савета може имати бољи увид у целокупан рад Комисије, јер запослени у стручној служби немају увид у све предмете. Као члан Савета би имала већу ширину и могла више да допринесе упоредно правним истраживањима да одлуке Комисије буду квалитетније или поткрепљене бољим примерима из праксе ЕУ.

Председник Одбора је обавестила Одбор да је доц. др Љиљана Станковић оправдано одсутна. Њена пријава је оцењена као релевантна.

**Др** **Братислав Станковић** магистрирао је на Правном факултету у Београду, а докторирао је на Правном факултету у Новом Саду. Десетак година је био у професури, био је у звању доцента на два државна универзитета. Тренутно је запослен у Министарству рада, запошљавања, борачка и социјлна питања и на допунском раду Универзитата „Унион“, Факултет за право. Мотиви за пријаву на конкурс су и то што је из уже научне области јер је докторирао на међнародном привредном праву. Право конкуренције је нова дисциплина која израста из привредног права, има довољно наставног искуства из те области у оквиру привредног или пословног где се третира и Комисија за заштиту конкуренције као правно организациони облик, релевантно за привредне субјекте. Право интелектуалне својине, право конкуренције се јавља као треће допуњујуће право индустријској својини. Истакао је да је радио и на европском радном праву, на уводном делу. Сматра да са тридесетгодишњим искуством, не само десетогодишњим у просвети, већ и у привреди јер је претходно и у „Железницама“ где је било прво отварање монопола, где је учествовао у изради нацрта закона о железницама где се први пут код нас раздваја инфраструктура од превоза и то су додирне тачке. Изнео је да је врло заинтересован за конкурс јер се ради о самосталној значајној организацији, сматра да са искуством може да помогне даљем афирмисаном раду такве организације. Има довљно искуства и у правним пословима који су од значаја јер Комисија за заштиту конкуренције поступа по правилима ЗУП-а. Пошто је у државној управи сматра да и тај аспект има везе са Комисијом о заштити конкуренције, у смислу да се ради не само о независној и посебној организацији у правном лицу него и о правном лицу са озбиљним јавно правним овлашћењем. Када се погледа надлежност Комисије од 14 тачака види се да се 11 тачака односи и тиче пренетих права.

Народни посланици су др Братиславу Станковићу поставили следећа питање како би деловао у Комисији за заштиту конкуренције и како би помогао да она буде још успешнија и ефикаснија, да ли унутрашњом организацијом, спољним деловањем на тржишту, како то види. Др Братислав Станковић је одоворио да су институционално и законодавно добро постављени оквири, Комисија већ има искуства, али да „запиње“ у смислу релевантне судске праксе, можда један од разлога што се ради о другом степену одлучивања по решењима Комисије од стране Управном суда који јесте најоптерећенији суд у држави. Сматра да треба афирмисати област сарадње у смислу што јесте Комисија за заштиту конкуренције и Управни суд налазе у средишту система правне заштите и конкуренције, али ту се ради и о многим другим секторима и секторским прописима који су у конкецији са законодавством. Истакао је да има и нормативног искуства пошто је учествовао у изради прописа.

**Проф. др** **Бранко Тешановић** је изнео да је највећи део каријере провео у војсци, као и професор на Војној академији. Последњих 11 година је професор на Факултету за пословне студије и право, на предметима микроекономија, макроекономија и међународна економија. Као мотив за пријаву на конкурс изнео је да кроз каријеру и професионално војничку и четири године рата, гледајући дешавања око себе, од штрајка таксиста и других нарушавања конкуренције и конкурентности, допринос би био да се предузму мере које су познате у свету. Америка има Клејтонов закон од пре 105 година, или из 1890. године Шерманов закон, антимонополски и да то опстаје до данас и фунционише. Изнео је шта нас спречава да и ми имамо савршену конкуренцију. Јасно је да је мала економија, мало тржиште, седам милиона становника је по дефиницији мала економија, али сматра да има простора да се уради још више, да се доведе још више продаваца, станих и великих корпорација. Сматра да је долазак „Лидла“ значајно побољшало ситуацију на тржишту у смислу веће конкуренције. То је тренд који би требало наставити и подржати. Трговински ланци имају своје интересе, максимизација профита и то потрошачима не одговара. Објаснио је да ако се ставимо у улогу потрошача онда би то и даље требало проширивати. На тржишту Београда постоји доста присутна монополитичка конкуренција. Поједине настоје фирме да истакну да су посебне, а најбољи доказ је рекламирање, које је и регуларно јер се плаћа, али није добро ако се задржавају монополи и ако се омогући да неко има монопол, државну моћ и да може да утиче. У том контексу када је критиковао таксисте који вероватно имају своје интересе, удружење, аргументе, али ако је фирма „CAR:GO“ регуларна у правном смислу, пожељно је за потрошаче да има више понуђача. Ако је њих више, потрошачима ће бити боље по простој логици већа конкуренција и цена ће бити повољнија. По питању монопола није сигуран да нема појава које то инцирају. Давно је „Имлек“ платио одређену казну због употребе монопола. На малом тржишту фирма жели да оствари максимизацију профита и не производи колико је оптимално стање потрошача или колико диктира понуда и тражња, него до оног нивоа где се обезбеђује максимизација профита. То је за потрошаче поразно. Има доста места, простора да као и грађнанин и човек који жели да све функционише најбоље са становишта потрошача учини нешто, да се побољша ситуација и амбијент као прво. Као други је изнео да не може да гледа неправеде где максимизацију профита остварује или покушава да оствари на рачун грађана. Изнео је да ако би био члан Комисије имао би увид у одређене информације и могао да суди о томе да се неке појаве сведу на ниво који је оптималан становништву потрошача, али опет да се са друге стране не оштете послодавци, јер је циљ да се привуку страни инвеститори, улагачи, али да они морају да поштују законску регулативу. Као пример држава која има закон који је 105 година актуелан, или Шерманов закон 124 године, да се третира злоупотреба и олигополи и картелни договори да добију статус озбиљног кривичног дела, које се врло ригорозно кажњава. То је синергија права и економије, а резултат би био задовољавајући услови за фирме, а са друге стране да потрошачи буду потпуно задовољни тим стањем које је регуларно с обзиром на то шта се нуди да се купује роба по цени на основу понуде и тражње. Да не постоји тржишна моћ да може да се одлучи која је количина у питању и по којој цени. Сматра да је то један од битнијих праваца активности Комисије, јер ако постоје такве појаве то је онда лоше за грађане.

Председник Одбора је изнела да је др Владица Тинтор је оправдао своје одсуство и да је упознат са процедуром повлачења пријаве.

**Данијела Бокан** је дипломирани је економиста, запослена 20 година у државној управи. Прошла је све инстанце од приправничког стажа до високих руководилачких позиција у државној управи. Има широко искуство у свим пословима и функционисању целокупне државне управе. Радила је у Савезном министарству финансија, у Сектору за царинске и девизне послове и у Управи за јавне набавке, на позицији, односно функцији помоћника директора Управе за јавне набавке. Послење три године ради у Министарству финансија, у Сектору за послове интерне контроле, финансијског управљања и контроле интерне ревизије. Тренутно је на позицији руководиоца Групе за сагледавање система финансијског управљања и контроле. Истакла је дугогодишње искуство у Управи за јавне набавке. Сматра да би могла да допринесе у сагледавању проблематике заштите конкуренције на тржишту јавних набавки, с обзиром да се значајан део случајева и предмета пред Комисијом односи на област и тржиште јавних набавки. Сматра да је међуинститционална сарадња веома важна у државној управи. Искуством које је стекла претходне три године у Министарству финансија на пословима у области интерних контрола би допринела комплетном унапређењу укупног рада и пословања Комисије, да оствари што је боље своје циљеве и учинке. Залагала би се за успостављање ефективног система интерних контрола, свеобухватног, који има следеће значајне сегменте: дефинисање стратешких и оперативних циљева, који треба да буду јасни и конзистентни; идентификовање ризика везаних за те циљеве; успостављање контролних активности, кроз увођење и унапређење писаних политика и процедура које се односе на свеукупно пословање. Све то заједно системски доводи до бољег резултата и учинка. Интерне контроле су добар алат, инструмент у рукама оних који доносе одлуке, како би се сви циљеви остварили на економичан, ефикасан, ефективан, а пре свега законит начин. Систем интерних контрола унапређује спровођење свакодневних пословних процеса. Инсистирала би на смањењу неправилности у раду у најширем смислу. Има искуства у Преговарачком поглављу 5. и Поглављу 32. У Поглављу 5 – јавне набавке, била је члан преговарачке групе, известилац за одређене области и учствовала у отварању поглавља. Активно учествује у свим активностима везваним за Поглавље 32 – Финансијски надзор. Има искуство у едукативном раду и ширењу свести, сертификовани је службеник за јавне набавке, овлашћени сертификовани интерни ревизор у јавном сектору и сертификовани предавач из тих области. У пракси се често сусретала са институцијама са изузетно квалитетним кадровима, високо стручно обазованим, са много знања, праксе и вештине, врло посвећених, али где изостају резултати и учинци. Када се анализира таква ситуација интерним контролама, долази се до сазнања о слабостима и зашто систем не функционише довољно добро. Тада сви напори, резултати свих појединаца, изостају. Комисију види као синергију и скуп различитих стручњака, различитих капацитета, квалитета.

Народни посланици су Данијели Бокан поставили питања како би примере интерних контрола применила у Комисији за заштиту конкуренције, да ли би јој то представљало изазов, и да ли би могла да допринесе преговарачкој групи за поглавље 8. Данијела Бокан је одговорила да је систем интерних контрола такав систем који се прилагођава и кроји по мери сваке организације. У овом тренутку не би могла да одговори како би применила интерне контроле у Комисији, јер би морала да уђе у институцију и погледала како изгледају пословни процеси, јер мора добро да се сагледа како изгледа пословни процес да би се видело где мањка одређени сегмент и где су слабости. То је систем који има своју методологију, начин рада и потребно је искуство, али из досадашње праксе се показало када постоји опште знање из те области, онда се добро прилагођава конкретној организацији.

Председник Одбора је констатовала да кандидат Бранислав Цветковић није ушао у зграду Народне скупштине Републике Србије. Иако је примио позив и потврдио присуство, није приступио разговору.

Кандидат Саша Јурић је оправдано одсутан и упознат са процедуром повлачења пријаве.

У дискусији су учествовали Снежана Б. Петровић, Александра Томић, Марко Обрадовић, Доц. др Милоје Обрадовић, Небојша Перић, др Саша Пешић, Владимир Радић, др Ивана Ракић, др Братислав Станковић, проф. др Бранко Тешановић и Данијела Бокан.

Друга тачка дневног реда – **Разно**

У оквиру ове тачке дневног реда, није било предлога, питања или расправе.

Седница је закључена у 15 сати и 19 минута.

Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАР  Александра Балаћ | ПРЕДСЕДНИК  Снежана Б. Петровић |